text: Uenighed, da brødre skulle dømmes for sexovergreb
  22 maj 2014 kl. 04.35
  To brødre på 20 og 23 blev onsdag dømt for meget grove sexovergreb mod deres yngre stedbror. Men dommerne var uenige, skriver Jydske Vestkysten.
  Dommerne var uenige, da de skulle dømme to brødre for sexovergreb mod deres 16-årige stedbror ved landsretten i Esbjerg onsdag.
  Fire dommere fandt den 16-åriges vidneforklaring troværdig, imens to af de i alt seks dommere ville frifinde de to brødre, fordi den 16-åriges forklaring var det eneste bevis i retssagen. Det skriver Jydske Vestkysten onsdag.
  Den 23-årige blev idømt to års fængsel, imens den 20-årige blev idømt anbringelse under opsyn pga. et mentalt handicap.
  